Strandgæster fik sig noget af en overraskelse, da en skypumpe pludselig blev dannet over Vesterhavet ud for Blokhus. Overraskelsen blev dog meget større, da den satte kurs mod kysten. - Vi så den først, da vi var oppe i byen, men der nåede den ikke helt ned til jorden. Da vi kort efter kom ned på stranden, kunne vi se, at den nåede helt ned til vandet et stykke, og vandet begyndte at sprøjte op i luften, mens skypumpen roterede, fortæller Poul Kähler. Med et ændrede skypumpen retning, og i stedet for at fortsætte mod vest og væk fra byen, kom skympumpen nærmere og nærmere kysten. - Der var jo mange biler og mennesker i nærheden. Selvom den ikke var så stor som dem, man ser på fjernsyn fra USA, så vil skyde på, at den nok var omkring 25 meter i diameter, siger Poul Kähler. - Da den kom ind på det flade vand, piskede den havvandet op, og kort efter begyndte sandet at flyve, mens den bevægede sig ind over stranden og op i klitterne. Der er ingen meldinger om tilskadekomne eller alvorlige skader efter skympumpen.

Referat:
Vildt vejr på stranden, da skympumpe ramte land lige syd for byen.